Tokopilija
Tokopilija (isp. Tocopilla) – miestas šiaurės Čilėje, Antofagastos regione. Provincijos centras. ~24 tūkst. gyventojų. Miestas įsikūręs Ramiojo vandenyno pakrantėje, Atakamos dykumos pakraštyje. Svarbus kalio salietros, išgaunamos dykumoje, eksporto uostas. Taip pat eksportuojamas varis iš Čukikamatos vario kasyklos. Vystoma pramoninė žvejyba, metalurgijos, chemijos pramonė, veikia elektrinė. Per miestą eina Panamerikos plentas. Dauguma pramonės įmonių, kasyklos įsikūrusios už miesto ribų, todėl Tokopilija yra „miegamasis“ miestas, kuriame gyvena regiono darbininkai. Pavadinimas „Tokopilija“ reiškia „velnio kampas“. Miestas susikūrė kaip pramoninis ir eksporto centras. 2007 m. miestas smarkiai nukentėjo nuo žemės drebėjimo. Iš Tokopilijos kilęs žymus rašytojas, aktorius, filmų kūrėjas Alechandras Chodorovskis bei kylanti Čilės futbolo žvaigždė Aleksis Sančesas.